《秋日早行》
宋代·胡次焱

草衣路室夜偏长，起问征途趁早凉。藜杖对星占曙色，芒鞋踏月涴秋光。

栎阴羃砌疑浇墨，桂露滴人如馈浆。山鬼似嫌天欲晓，故嘘岚气扼朝旸。

作者简介：（1229—1306）宋徽州婺源人，字济鼎，号梅岩、余学。度宗咸淳四年进士。为湖口县主簿，改贵池县尉。恭帝德祐间，元兵及境，次焱脱身归家，以《易》教授乡里。有《梅岩文集》。